টুইটাৰ- ফেচবুকৰ পাছত এইবাৰ চাকৰি হেৰুৱাব আমাজনৰ একাংশ কর্মচাৰীয়ে ৷ ব্যয় হ্ৰাস কৰাৰ বাবে আমাজনে আৰম্ভ কৰিব কর্মচাৰীৰ চাটাই অভিযান ৷ আমেৰিকাৰ সংবাদ মাধ্যমে প্ৰকাশ কৰা অনুসৰি আমাজনে এই সপ্তাহতে সমগ্ৰ কোম্পানীটোত চাকৰি কৰ্তনৰ প্ৰক্ৰিয়া আৰম্ভ কৰিব। বুধবাৰে প্ৰতিষ্ঠানটোৰ হাৰ্ডৱেৰৰ মুৰব্বী ডেভ লিম্পে শ্ৰমিকসকলক দিয়া এখন স্মাৰকপত্ৰত এনেদৰে কয়- “ গভীৰ পৰ্যালোচনাৰ অন্তত আমি শেহতীয়াকৈ কিছুমান গোট আৰু কাৰ্যসূচী একত্ৰিত কৰাৰ সিদ্ধান্ত লৈছো। এই সিদ্ধান্তসমূহৰ পৰিণতিত কিছু লোকৰ ভূমিকাৰ আৰু প্ৰয়োজন নহ ’ ব। ” তেওঁ লগতে কয় যে এই খবৰটো দিবলগীয়া হোৱাটো তেওঁৰ বাবে বেদনাদায়ক কাৰণ ইয়াৰ ফলত প্ৰতিভাৱান কর্মচাৰী আমাজনে হেৰুৱাব ৷ লিম্পে কয় যে কোম্পানীয়ে নতুন সিদ্ধান্তৰ ফলত প্ৰভাৱিত কৰ্মচাৰীসকলক নতুন কর্মসংস্থাপন বিচাৰি উলিওৱাত সহায় কৰাকে ধৰি সকলো সহায় আগবঢ়াবলৈ প্ৰতিজন ব্যক্তিৰ সৈতে ঘনিষ্ঠভাৱে কাম কৰি যাব।